P r e d k l a d a c i a    s p r á v a

	Návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja  bol vypracovaný v súlade s Plánom legislatívnych úloh vlády Slovenskej republiky na rok 2004. Hlavným dôvodom, ktorý viedol k vypracovaniu návrhu zákona, je potreba zosúladenia platného právneho stavu so smernicou Rady č. 2003/96/ES o reštrukturalizácii rámcových predpisov spoločenstva k zdaneniu energetických produktov a elektrickej energie, ktorá nadobudla účinnosť 1. januára 2004 a nahradila smernicu Rady č. 92/81/EHS o zosúladení štruktúr spotrebných daní pre minerálne oleje v znení smernice Rady č. 92/108/EHS a 94/74/ES a smernicu Rady č.92/82/EHS o približovaní sadzieb spotrebnej dane na minerálne oleje v znení smernice Rady č. 94/74/ES.  
Zámerom návrhu zákona je v tejto etape premietnutie povinných článkov smernice Rady č. 2003/96/ES, ktorá upravuje zdaňovanie energetických produktov a elektrickej energie a rozširuje okruh predmetu spotrebnej dane o zemný plyn, pevné palivá (uhlie, koks) a elektrickú energiu so zohľadnením prechodného obdobia poskytnutého Slovenskej republike.
Nakoľko v Slovenskej republike v súčasnosti nie je predmetom spotrebnej dane zemný plyn, elektrická energia a pevné palivá, Slovenská republika požiadala o prechodné obdobie na zdaňovanie elektrickej energie, zemného plynu a pevných palív do 31. decembra 2009. Podľa novely smernice Rady č. 2003/96/ES bolo Slovenskej republike poskytnuté prechodné obdobie na prispôsobenie zdaňovania 
-	elektrickej energie a zemného plynu na vykurovanie na minimálnu sadzbu dane do 1. januára 2010, za podmienky, že k 1. januáru 2007 dosiahne národná sadzba dane 50% minimálnej sadzby dane ustanovenej v citovanej smernici,
-	pevných palív na minimálnu sadzbu dane do 1. januára 2009, za podmienky, že k 1. januáru 2007 dosiahne národná sadzba dane 50% minimálnej sadzby dane ustanovenej v citovanej smernici.

V novele zákona sa rozširuje predmet spotrebnej dane v súlade s citovanou smernicou s výnimkou pevných palív a elektrickej energie, na ktoré bolo Slovenskej republike poskytnuté prechodné obdobie. Zdaňovanie týchto tovarov (elektrickej energie a pevných palív) vzhľadom na ich odlišný charakter v porovnaní s minerálnymi olejmi (výroba, distribúcia, uvoľnenie na spotrebu) bude potrebné upraviť novým právnym predpisom, upravujúcim zdaňovanie energetických produktov, a to v časovom horizonte v súlade s prechodným obdobím.
Od navrhovaného zákona vypracovaného na základe vyššie uvedených princípov je možné očakávať, že výnos spotrebnej dane z minerálneho oleja pri ponechaní súčasnej úrovne sadzieb spotrebnej dane  a zachovania úrovne súčasnej spotreby bude na úrovni súčasného výnosu. 
Vzhľadom na charakter predkladaného návrhu zákona a ponechanie súčasnej úrovne sadzieb dane nebolo potrebné predložiť návrh zákona na prerokovanie v Rade hospodárskej a sociálnej dohody Slovenskej republiky.

Vyhlásenie o bezrozpornosti

Návrh zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja, vypracovaný podľa plánu legislatívnych úloh vlády Slovenskej republiky, sa na rokovanie vlády Slovenskej republiky predkladá s rozporom.